Yhdysvaltain konsulaatin edustaja vieraili ASAP Rockyn luona.

ASAP Rocky in the front row AOP

Blockfestien pääesiintyjä ASAP Rocky on parhaillaan tutkintavankeudessa Tukholmassa. Häntä epäillään pahoinpitelystä, joka tuli ilmi netissä levinneen videon myötä. Videolla räppäri seurueineen heittää nuoren miehen katuun ja alkavat potkia tätä rajun näköisesti.

ASAP Rocky jakoi oman versionsa tapahtuneesta Instagram-tilillään, jossa hän kertoi kahden miehen häirinneen ja seuranneen heitä neljän korttelin ajan.

TMZ-uutissivuston mukaan artistia pidetään vankeudessa Kronobergin vankilassa epäinhimillisissä olosuhteissa. Sivusto kertoo saaneensa tiedon lähteeltä, joka kuuli oloista vankilassa vierailleelta Yhdysvaltain konsulaatin edustajalta. Sivuston mukaan ulkomailla vangitulla Yhdysvaltain kansalaisella on oikeus ottaa yhteyttä konsulaattiin, mutta ASAP Rockylta tämä olisi ensin evätty. Konsuli teki vierailun vasta kaksi päivää vangitsemisen jälkeen.

Lähde kertoo TMZ:lle, että vierailu oltaisiin ensin haluttu estää juuri huonojen olojen takia. Väitteiden mukaan konsuli oli kertonut vankilan olleen kuin vessa. Sellissä oli ollut näkyviä ulostejälkiä, joita ei ollut siivottu, ja ruoan kuvailtiin olleen syömäkelvotonta. Ensimmäisen viiden vankeuspäivän ajan ASAP Rocky oli syönyt vain omenan päivässä.

Kuvauksen mukaan räppäri nukkui matolla ilman peittoa. Hänen viereisessä sellissä oli mielenterveysongelmainen vanki, joka hakkasi päätään seinään ja heitti ulostetta ympäriinsä.

Lähteiden mukaan ASAP Rockyn seurue yrittää saada Yhdysvaltain ulkoministeriön puuttumaan artistin oloihin. Räppärin tutkintavankeus kestää kaksi viikkoa, jonka jälkeen hänet voidaan pidättää vielä toiseksi kahdeksi viikoksi.

Vankilanjohtaja Fredrik Wallin on kiistänyt väitteet Aftonbladet-lehdelle. Hän mainitsee esimerkiksi sen, että vangit ja vartijat juovat samaa hanavettä. TMZ:n väitteiden mukaan vankilan vesi olisi juomakelvotonta.

Lehden mukaan jokainen vanki nukkuu omassa huoneessaan, jossa on sänky, pöytä, tuoli sekä kirjahylly. Selleissä on myös pesuallas. Lehti on listannut myös viime viikolla tarjoillun menun, joka sisältää kaksi ateriaa päivässä. Ruokalistalla on muun muassa ollut pasta-annoksia, kanaa ja burgereita.